Jólabókaflóðið er nú í hámarki . Allir keppast við að auglýsa og stjörnugjöf er mælikvarðinn . Svo misvísandi sem hann kann nú að vera , uppfinning manna og beitt misjafnlega af ritdómurum sem þar á ofan eru mishæfir til að fjalla um bækur . Allur þessi atgangur kann að rugla fólk í ríminu , það stendur ráðþrota í bókabúðum og reynir að rifja upp í huganum hvað þessi sagði um hina bókina og hvað hinn sagði um þessa . Ein er sú bók sem þarf enga stjörnugjöf , hún mælir með sér sjálf og hefur verið veganesti milljóna um víða veröld í mörg hundruð ár . Þessi bók er fáanleg í ýmsum útgáfum , t.d. myndskreytt og einfölduð fyrir börn en klassíska útgáfan er að mestu laus við myndir – nema þær sem dásamlegur textinn dregur fram . Þessi bók fæst í öllum bókabúðum . Biblían er jólabókin í ár , hún er líka páskabókin og reyndar bók allra daga . Hún er bók bókanna og hefur verið svo nokkuð lengi . Hún hefur fylgt okkur kristnum mönnum og vísað okkur veginn , líkt og Betlehemstjarnan vísaði vitringunum leið að fæðingarstað frelsarans . Vitringunum gekk vel að rata eftir stjörngjöf Guðs – þeir tóku eina og eina stjörnu í einu , fúlsuðu við fimm stjörnum , og fetuðu sig með þeim hætti að sannleikanum . Að Jesú Kristi . Biblían segir frá sögu og bókmenntum Hebrea , hún segir okkur frá spádómum um komu Messíasar , hún greinir okkur frá fæðingu frelsarans , jarðvistardögum Krists og þeim undrum og stórmerkjum sem sú ganga hans skilaði . Hún gefur okkur orð Guðs og ráðagerð . Biblían segir okkur líka frá því hvað gerðist eftir að friðarhöðinginn mikli hvarf héðan , segir okkur frá starfi fyrstu lærisveinanna , trúboðana . Biblían segir okkur frá því sem grundvallar mannskilning hins vestræna heims , réttarfar hans og samfélagsgerð alla . Biblían er því – líkt og svo oft áður – jólagjöf sem gleður og endist . Gengur jafnvel mann fram af manni í fjölskyldum , gefur innsýn í líf ömmu og afa sem ef til vill merktu við ritningarstaði á ögurstundum í lífi sínu og fjölskyldunnar . Slíkar ættarbiblíur eru gersemi sem svo auðvelt er að lesa , elska og varðveita . Og þarf enga stjörnugjöf til . Bara gjöfina einu .